《奉扬英公大师诗匠》
宋代·韩溥

悟解真空始壮年，两朝供奉近炉烟。故乡梦断三湘远，应制诗高四海传。

晴望野云生紫阁，夜吟兰烛滴花笺。应愁内殿徵书至，恐向东林负昔缘。

作者简介：名或作浦。宋京兆长安人。韩休后裔。后周恭帝显德初进士。太祖开宝三年，召为监察御史，累迁司门郎中。太宗淳化二年，以病辞职。博学善论，熟习台阁故事及唐代氏族，时号“近世肉谱”。尤善笔札，人多藏其尺牍。